รัฐบาลอังกฤษคาด Brexit กระทบศก.ประเทศราว 5.8 หมื่นล้านปอนด์
รัฐบาลอังกฤษคาด Brexit กระทบศก.ประเทศราว 5.8 หมื่นล้านปอนด์
24 พ.ย. 2559

สำนักงานรับผิดชอบด้านงบประมาณของอังกฤษ (OBR) คาดการณ์ว่า การถอนตัวออกจากสหภาพยุโรป หรือ Brexit จะส่งผลกระทบต่อเศรษฐกิจประเทศคิดเป็นมูลค่าถึง 5.8 หมื่นล้านปอนด์ (ประมาณ 7.2 หมื่นล้านดอลลาร์สหรัฐ)
OBR ซึ่งเป็นหน่วยงานคาดการณ์เศรษฐกิจที่จัดตั้งขึ้นโดยรัฐบาลอังกฤษ ได้เปิดเผยสถิติและข้อมูลทั้งหมด ซึ่งนายฟิลิป แฮมมอนด์ รัฐมนตรีคลังอังกฤษ ได้อ้างอิงถึงในการแถลงประจำฤดูใบไม้ร่วง
การประกาศดังกล่าวถือเป็นการประกาศข้อมูลเศรษฐกิจครั้งใหญ่ครั้งแรกนับตั้งแต่ที่อังกฤษได้ลงประชามติถอนตัวออกจากสหภาพยุโรป (EU) เมื่อวันที่ 23 มิ.ย. โดยแสดงให้เห็นถึงผลกระทบด้านลบที่คาดว่าจะมีต่อการเติบโตของเศรษฐกิจและรายได้ของรัฐบาลในอนาคต
OBR คาดการณ์ว่า รัฐบาลอังกฤษจะต้องกู้ยืมเงินเพิ่ม 1.22 แสนล้านปอนด์ไปจนถึงเดือนเม.ย. 2564 ซึ่งสูงกว่าจำนวนเงินกู้ยืมในงบประมาณเดือนมี.ค.
โรเบิร์ต โชต ผู้อำนวยการ OBR เปิดเผยว่า ประมาณครึ่งหนึ่งของเงินจำนวนนี้ จะครอบคลุมผลกระทบจาก Brexit
นายโชตกล่าวว่า ถึงแม้เศรษฐกิจอังกฤษไม่ได้ชะลอตัวลงมากอย่างที่เคยมีผู้คาดการณ์ไว้หลังรับทราบผลการทำประชามติ แต่เศรษฐกิจก็ได้ชะลอตัวลงจริง และมีแนวโน้มว่าจะอ่อนแรงกว่าเมื่อครั้งจัดทำงบประมาณ
นายโชตคาดการณ์ว่า แนวโน้มการเติบโตโดยรวมของเศรษฐกิจอังกฤษนั้นจะอ่อนแรงลงมากกว่าที่เคยคาดไว้เมื่อเดือนมี.ค. เนื่องจากภาคธุรกิจลงทุนลดลง จนทำให้สัดส่วนของทุนต่อแรงงาน (capital deepening) ชะลอตัวลง และส่งผลให้ผลิตภาพลดลงตามไปด้วย
                